奉送真歇禪師往住阿育山兼簡黄檗雲峰諸老
作者：張元幹
朝代：宋

paragraphs: 時流罕識真，特立取衆忌。
不有明眼人，誰止萬口沸。
古今冠蓋場，毀譽固一致。
胡爲空門中，生滅亦滋熾。
更憐晚學徒，遍參反諛媚。
妄將宗派分，未必盡師志。
要是鷹犬姿，乃出蛇鼠計。
堂堂真歇師，的的示大意。
所向古道場，衲子悉傾至。
往年入吳閩，宴坐走檀施。
繼踵幾尊宿，建立各超詣。
南方祖令行，山川久增氣。
乃知羣魔怖，不樂佛住世。
休歇雲卧菴，謗焰息氛翳。
欻然天門開，黄紙書廣利。
萬態復現前，頗似厭權勢。
去來初何心，緣感本自契。
憫茲象衆衰，願力救深弊。
維師法梁棟，世道貴相濟。
露風吹海雲，瘴嶺發巖桂。
欲挽衣裓留，意已萬里外。
我老卜後期，夜話炯不寐。